4.11.2022
SK
Úradný vestník Európskej únie
C 421/39
PRÍLOHA 2
Príklady kumulatívneho financovania pre iné priamo riadené nástroje (program Digitálna Európa) Synergické financovanie súvisiace s európskymi centrami digitálnych inovácií v rámci programu Digitálna Európa Európske centrá digitálnych inovácií (EDIH) sú spoločnou investíciou EÚ a členských štátov a pridružených krajín programu Digitálna Európa.
To sa odráža v dvojfázovom výberovom procese opísanom v programe Digitálna Európa [nariadenie Európskeho parlamentu a Rady (EÚ) 2021/694].
Po prvé členské štáty vyberú a zostavia užší zoznam subjektov – uchádzačov.
V druhej fáze Komisia z tohto zoznamu vyberie subjekty, ktoré budú tvoriť sieť európskych centier digitálnych inovácií.
Výber bude vychádzať z kritérií relevantnosti, vykonávania a vplyvu, ale zohľadnia sa aj zemepisné, odvetvové ciele a ciele v oblasti technologického pokrytia, ako aj rozpočet dostupný pre každú krajinu.
Z programu Digitálna Európa sa spolufinancujú vybrané granty maximálne vo výške 50 %, pričom členské štáty môžu spolufinancovať zvyšnú časť z EFRR.
(Môžu takisto využiť iné vnútroštátne verejné alebo súkromné financovanie).
V tomto praktickom príklade sa vysvetľujú hlavné kroky potrebné na synergické financovanie európskeho centra digitálnych inovácií z programu Digitálna Európa a EFRR.
Komisia odhaduje, že sa to využije približne pri 70 „prepojených akciách“, ktorými sa vykonávajú európske centrá digitálnych inovácií.
Keďže každé európske centrum digitálnych inovácií bude mať regionálny základ, vie sa, ktorý riadiaci orgán bude zodpovedný na strane zdieľaného riadenia.
Krok 1 – príprava.
Zodpovedný povoľujúci úradník bude koordinovať a spolupracovať s riadiacim orgánom zodpovedným za akciu v rámci fondu podliehajúcemu zdieľanému riadeniu, najmä s cieľom zabezpečiť koordináciu mier financovania, aby kombinované financovanie nepresiahlo 100 % odhadových oprávnených nákladov. — GR pre komunikačné siete, obsah a technológie (GR CONNECT) usporiadalo stretnutie s členskými štátmi zapojenými do týchto prepojených akcií a ich riadiacimi orgánmi, aby tento proces dôkladne vysvetlilo.
Krok 2 – prepojenie dvoch akcií.
Akcia v rámci priameho riadenia sa označí ako „synergická akcia“, a to buď počas prípravy grantu, alebo po podpise grantu, prostredníctvom zmeny grantu.
Akcia v rámci zdieľaného riadenia sa prepojí s akciou v rámci priameho riadenia (napríklad pomocou označenia ČŠ-RO-Číslo výzvy-Číslo projektu). — To sa plánuje v rámci procesu prípravy grantu a takisto sa to uvádzalo v dokumente k výzve.
Krok 3 – podpis grantu a zálohové platby.
Prijímateľ podpíše dve samostatné dohody o grante (1): dohodu o grante v rámci priameho riadenia a dohodu o grante v rámci zdieľaného riadenia.
Orgány poskytujúce pomoc zabezpečia, aby miery financovania spolu nepresiahli 100 % oprávnených nákladov.
Orgány poskytujúce pomoc by mali takisto v čo najväčšej miere skoordinovať obdobie oprávnenosti nákladov, trvanie projektu, vykazovacie obdobia a lehoty na schválenie týchto dvoch grantov. — Platby v rámci predbežného financovania týkajúce sa dohody o grante podliehajúcej priamemu riadeniu sa uskutočnia ako zvyčajne.
Zálohové platby sa vyplatia na základe grantu v rámci zdieľaného riadenia, ak sa tak stanovuje v platných vnútroštátnych predpisoch.
(1) S názvom „dokument, v ktorom sa stanovujú podmienky podpory“ pre zdieľané riadenie, t. j. článok 73 ods.
3 VN.